b'\n_START_ARTICLE_\nNumidijci\n_START_PARAGRAPH_\nNumidijci, berbersko ljudstvo, ki je \xc5\xbeivelo v Numidiji, sedanji Al\xc5\xbeiriji in manj\xc5\xa1em delu Tunizije. Bili so eno od prvih ljudstev, ki so trgovali s Karta\xc5\xbeani. Z nara\xc5\xa1\xc4\x8danjem karta\xc5\xbeanske mo\xc4\x8di so se razvijali tudi odnosi z Numidijci. Karta\xc5\xbeanska vojska je pogosto najemala njihovo konjenico, ki se je v drugi punski vojni izkazala za vrhunsko in je igrala pomembno vlogo v \xc5\xa1tevilnih bitkah. V prvem delu vojne se je vojskovala pod Hanibalovim poveljstvom, v drugem delu pa je prestopila na rimsko stran.\n_START_SECTION_\nPunske vojne\n_START_PARAGRAPH_\nV \xc4\x8dasu pred drugo punsko vojno je bila Numidija razdeljena na Vzhodno in Zahodno Numidijo. V Vzhodni Numidiji, v kateri so \xc5\xbeiveli Masili, je vladal kralj Masinisa, v Zahodni Numidiji, kjer so \xc5\xbeiveli Masesili, pa kralj Sifaks. Sifaks je leta 213 pr. n. \xc5\xa1t. prekinil zavezni\xc5\xa1tvo s Karta\xc5\xbeani in ga ponovno vzpostavil leta 208 pr. n. \xc5\xa1t. po poroki s Sofonisbo, h\xc4\x8derko Hasdrubala Giska._NEWLINE_Po izkrcanju Rimljanov v severno Afriko je Sifaks posku\xc5\xa1al dose\xc4\x8di, da bi Hanon Barka in Publij Kornellij Scipion vzpostavila mir med najve\xc4\x8djima numidijskima ljudstvoma. Publij Scipion se je namesto z njim povezal z masilskim kraljem Masiniso in po\xc5\xbegal njegov tabor._NEWLINE_Masinisa je po rimski zmagi nad Karta\xc5\xbeani kot nagrado za pomo\xc4\x8d dobil Sifaksovo kraljestvo in ustanovil enotno Numidijsko kraljestvo. Za\xc4\x8del je zdru\xc5\xbeevati numidijska plemena in v kraljestvo posku\xc5\xa1al vklju\xc4\x8diti tudi Amazige, da bi iz njih nastal enoten narod z mo\xc4\x8dnim kmetijstvom._NEWLINE_Mirovna pogodba med Kartagino in Rimom Karta\xc5\xbeanom ni dovoljevala vojskovanja brez soglasja Rima. Masinisa je izkoristil to dolo\xc4\x8dilo in za\xc4\x8del osvajati karta\xc5\xbeansko ozemlje. Pri tem se je poslu\xc5\xbeeval raznih zvija\xc4\x8d, vklju\xc4\x8dno s trditvijo, da Kartagina ponovno gradi vojno ladjevje, ki je bilo s pogodbo prepovedano. Ko se je Kartagina prito\xc5\xbeila, je Rim v Afriko poslal Katona Starej\xc5\xa1ega s komisijo, ki naj bi razsodila v sporu. Komisija je vztrajala, da se morata obe strani strinjati z njeno kon\xc4\x8dno odlo\xc4\x8ditvijo. Masinisa se je s tem strinjal, Kartagina pa je zaradi prej\xc5\xa1njih slabih izku\xc5\xa1enj z neugodnimi rimskimi odlo\xc4\x8ditvami zahtevo zavrnila. Katona, ki je v drugi punski vojni slu\xc5\xbeil v rimski vojski, je zavrnitev prepri\xc4\x8dala, da je potrebna tretja punska vojna. V senatu je imel zato niz govorov, ki so se vsi kon\xc4\x8dali s "Ceterum censeo Carthaginem esse delendam" (Razen tega zahtevam, da mora biti Kartagina uni\xc4\x8dena)._NEWLINE_Skupina karta\xc5\xbeanskih senatorjev je podprla mirovno pogodbo z Numudijci. Skupina je bila v ve\xc4\x8dini, delno tudi zato, ker se prebivalci Kartagine niso \xc5\xbeeleli ukloniti Rimu, nad katerim so tradicionalno dominirali. Pronubijske senatorje so nazadnje izgnali, ti pa so od\xc5\xa1li po pomo\xc4\x8d k Masinisu. Masinisa je poslal v Kartagino dva od svojih \xc5\xa1tirih sinov s pro\xc5\xa1njo, da bi se izgnanci lahko vrnili. Kartalo, vodja demokratske skupine, ki je nasprotovala nubijskemu vme\xc5\xa1avanju v njihove zadeve, je njihov prihod prepre\xc4\x8dil, Hamilkar, drugi vodja iste skupine, pa je skupino svojih prista\xc5\xa1ev poslal v napad na Masinisova sinova._NEWLINE_Masinisa je zato poslal svojo vojsko oblegat karta\xc5\xbeansko mesto Oroskopa, katero je karta\xc5\xbeanska vojska pod Hasdrubalovim poveljstvom odbila. Med ujetniki sta bila tudi Masinisova sinova. Masinisov napad je postal \xc5\xa1e zadnji izgovor za napad na Kartagino._NEWLINE_Leta 149 pr. n. \xc5\xa1t. je Masinisa med tretjo punsko vojno umrl zaradi starosti. Nasledil ga je sin Micispa.'